Rozhodnutie Rady
z 28. novembra 2002
o uzatvorení dohody vo forme výmeny listov o zmene a doplnku príloh k dohode medzi Európskym spoločenstvom a Novým Zélandom o sanitárnych opatreniach pri obchodovaní so živými zvieratami a živočíšnymi výrobkami
(2002/957/ES)
RADA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva, najmä na jej článok 133,
so zreteľom na návrh Komisie [1],
keďže:
(1) Dohoda medzi Európskym spoločenstvom a Novým Zélandom o sanitárnych opatreniach pri obchodovaní so živými zvieratami a živočíšnymi výrobkami bola schválená rozhodnutím Rady 97/132/ES [2].
(2) Z dôvodu rozdielu medzi svojimi systémami vydávania osvedčení si uvedené zmluvné strany navzájom neoznámili ukončenie svojich postupov ratifikácie dohody, ako je stanovené v druhom pododseku článku 18 ods. 1.
(3) Z uvedeného dôvodu dohoda nenadobudla platnosť a kým sa tak stane, dohoda sa predbežne uplatňuje na základe dohody vo forme výmeny listov pripojenej k rozhodnutiu 97/131/ES zo 17. decembra 1996 o uzatvorení dohody vo forme výmeny listov o predbežnom uplatňovaní dohody medzi Európskym spoločenstvom a Novým Zélandom o sanitárnych opatreniach pri obchodovaní so živými zvieratami a živočíšnymi výrobkami [3].
(4) Kým zmluvné strany môžu ukončiť svoje postupy a navzájom si oznámiť ich ukončenie a kým dohoda môže nadobudnúť platnosť, sú potrebné určité zmeny a doplnky príloh k dohode týkajúce sa vydávania osvedčení a uznávania rovnocennosti systémov vydávania osvedčení pre určité komodity.
(5) Zmluvné strany v zásade potvrdili svoj súhlas s formou výmeny listov a sanitárnymi opatreniami pri obchodovaní so živými zvieratami a živočíšnymi výrobkami.
(6) Dohoda vo forme výmeny listov by sa mala schváliť,
ROZHODLA TAKTO:
Článok 1
Výmena listov o zmene a doplnku príloh k Dohode medzi Európskym spoločenstvom a Novým Zélandom o sanitárnych opatreniach pri obchodovaní so živými zvieratami a živočíšnymi výrobkami sa týmto schvaľuje v mene spoločenstva.
Text dohody vo forme výmeny vrátane zmien a doplnkov príloh k dohode je pripojený k tomuto rozhodnutiu.
Článok 2
Predseda Rady sa týmto oprávňuje určiť osobu splnomocnenú na podpísanie dohody tak, aby zaväzovala spoločenstvo.
Článok 3
Toto rozhodnutie sa uverejní v Úradnom vestníku Európskych spoločenstiev.
Toto rozhodnutie sa bude uplatňovať odo dňa jeho uverejnenia.
V Bruseli 28. novembra 2002